Joachim Fest
Joachim Fest, 8.12.1926-11.9.2006, tysk journalist og historiker. Joachim Fests familie var antinazistisk, og hans far mistede sit arbejde som lærer ved nazisternes magtovertagelse. Fest, der gennem sin ungdom selv søgte at undgå medlemskab af nazistiske organisationer som Hitlerjugend, deltog kortvarigt i 2. Verdenskrig mod krigens slutning og blev krigsfange i Frankrig.
I 1973 udsendte Joachim Fest sin betydningsfulde biografi om Adolf Hitler, Hitler – Eine Biographie (1973, da. udg. Hitler – En biografi, 1974). I dette og senere værker beskrev han Hitler og nazismen ud fra en konservativ, antinazistisk vinkel, som vakte opsigt i en tid, da især marxistisk inspirerede analyser af nazismen stod i front. Biografien om Albert Speer, Speer – Eine Biographie (1999, da. udg. Speer – En biografi, 2007) skæmmes af Fests tillid til sin hovedperson som kilde og betragtes i dag som upålidelig. Siden udsendte Fest Der Untergang. Hitler und das Ende des Dritten Reiches (2002, da. udg. Ragnarok – Hitler og Det Tredje Riges undergang, 2003). Fest døde kort før udgivelsen af sine læseværdige memoirer, Ich nicht - Erinnerungen an eine Kindheit und Jugend (2006, da. udg. Ikke jeg - erindringer fra en barndom og ungdom, 2007). 1973-1993 var Fest tilknyttet Frankfurter Allgemeine Zeitung som kulturredaktør.